I. Mikloš, poslanec: (2008-12-04):
Vo svojej interpelácii interpelujem neprítomného ministra financií Jána Počiatka. Pán minister, v súvislosti s kauzou Tipos stále ostáva veľa otázok nezodpovedaných. Neodpovedá na ne ani správa o súdnom spore medzi spoločnosťou Športka, a. s., a spoločnosťou Tipos, národná lotériová spoločnosť, a. s., ktorú ste 2. 12. 2008 predložili do Výboru Národnej rady pre financie, rozpočet a menu. Túto kauzu považujem za veľmi závažnú, za takú, ktorá môže mať veľmi vážne dôsledky na verejné financie. Už doteraz na Cyprus vyplatené prostriedky vo výške takmer 500 mil. korún sú významnou položkou, ktorá sa môže ešte výrazne zvýšiť. Som preto presvedčený, že je v záujme občanov Slovenskej republiky, aby bola táto kauza dôsledne vyšetrená a aby boli podniknuté všetky právne a iné kroky, aby sa škody minimalizovali. Žiadam vás preto vo forme interpelácie poslanca Národnej rady o písomnú odpoveď na nasledovné otázky: 1. Pokúšalo sa ministerstvo financií od júla 2006 o mimosúdnu dohodu? Ak áno, za akých podmienok a prečo k nej nedošlo? Odpoveď prosím doložiť kópiami listov a zápisov z rokovaní. 2. Poznáte pána Rumana? Stretli ste sa s ním niekedy na ministerstve financií alebo inde? 3. Kedy ste zmenili názor na rozsudok v neprospech Tiposu, keď váš hovorca, ktorý ním je stále, označil rozsudok krajského súdu z marca 2007 v sume zhruba 1,5 mld. korún za nezákonný a nesprávny a Najvyšší súd v auguste 2008 tento rozsudok len potvrdil? V tejto istej súvislosti ma zaujíma, prečo ste nepripravovali podnet na mimoriadne dovolanie generálneho prokurátora už od marca 2007? 4. V akej výške bola stanovená odmena pre právnickú kanceláriu, ktorú Tipos najal po prehratom súdnom spore na krajskom súde v marci 2007? 5. Aké konkrétne právne a iné kroky podnikol Tipos, a. s., právne kancelárie zastupujúce Tipos, ministerstvo financií a vy osobne v kauze Tipos od júla 2006 až do vynesenia rozsudku Najvyššieho súdu v auguste 2008? 6. Aké konkrétne právne a iné kroky podnikol Tipos, a. s., právne kancelárie zastupujúce Tipos, ministerstvo financií a vy osobne od vynesenia rozsudku v auguste 2008 do 22. 10. 2008, kedy bol rozsudok doručený, resp. do 28. 10., kedy bola vyznačená jeho právoplatnosť? 7. Kedy a akým spôsobom Tipos informoval ministerstvo financií o prehratom súdnom spore? Doložiť kópiami listov, či iných písomností. 8. Kedy a akým spôsobom ste vy alebo vaše ministerstvo informovali vládu a predsedu vlády o prehratom súdnom spore a o návrhu ďalšieho postupu? Taktiež žiadam doložiť kópie listov, či iných písomností. 9. Kedy a ako Tipos, ministerstvo financií, váš hovorca, či vy osobne ste informovali verejnosť o kauze Tipos od rozhodnutia krajského súdu v marci 2007 do dňa 21. 11. 2008? Tiež žiadam doložiť kópiami mediálnych výstupov. 10. Kedy a akým spôsobom Tipos požiadal ministerstvo o návratnú finančnú výpomoc? Žiadam doložiť kópiu listu. 11. Kedy a kým bola podpísaná zmluva o návratnej finančnej výpomoci? Doložiť jej kópiu. 12. Kedy bola návratná finančná výpomoc schválená vládou? Ak nebola, na základe akého stanoviska, ktorého odborného útvaru ministerstva financií. Žiadam doložiť kópiu tohto stanoviska. 13. V ktorých iných prípadoch schvaľovala vláda návratnú finančnú výpomoc podľa § 13 zákona o rozpočtových pravidlách od júla 2006 do konca novembra 2008? 14. Dodržalo ministerstvo pri poskytnutí návratnej finančnej výpomoci zákon o štátnej pomoci? Požiadali ste odborné útvary o stanovisko, či je potrebná modifikácia štátnej pomoci? Aké bolo stanovisko odborných útvarov? Doložiť kópiu stanoviska. 15. Stretli ste sa s generálnym prokurátorom ku kauze Tipos, požiadali ste ho o stanovisko k možnosti podania mimoriadneho dovolania generálneho prokurátora? Komunikovali ste s ním o tejto možnosti písomne? Ak áno, doložiť kópie listov, či iných písomností. 16. Aké bolo stanovisko právnej kancelárie k Tiposu k možnosti podania podnetu na mimoriadne dovolanie generálneho prokurátora? Doložiť kópie návrhov zo strany právnej kancelárie. 17. Prečo ste postup, ktorý zvolila vláda dňa 27. 11., teda novela Občianskeho súdneho poriadku, nenavrhli vláde realizovať už skôr, teda po vynesení rozsudku Najvyššieho súdu v auguste 2008, prípadne po nadobudnutí právoplatnosti tohto rozsudku v októbri 2008? 18. Kedy a ako ste informovali vládu a predsedu vlády o tom, že sa hodláte vzdať podnetu na mimoriadne dovolenie generálneho prokurátora? 19. Kedy a ako ste informovali vládu a predsedu vlády, že chcete uzavrieť s veriteľom dohodu o urovnaní? 20. Kedy a ako ste informovali vládu a predsedu vlády, za akých podmienok má byť táto dohoda uzavretá? 21. Kto z vlády okrem vás, kedy, akým spôsobom a v akom rozsahu bol informovaný o obsahu tejto dohody pred jej podpisom 19. 11. 2008 a pred 27. 11. 2008? 22. Informovali ste pri schvaľovaní novely Občianskeho súdneho poriadku na mimoriadnej vláde dňa 27. 11. členov vlády o tom, že uzavretá dohoda o urovnaní s najväčšou pravdepodobnosťou ohrozí účinnosť využitia tejto novely v kauze Tipos? Ak nie, prečo ste o tom vládu neinformovali? 23. Prečo Tipos požadoval zapracovať do zmluvy klauzulu o dôvernosti, keď druhá strana to nepožadovala? 24. Je dnes Tipos v predĺžení? Má dnes, resp. kedy bude mať štatutár Tiposu povinnosť podať návrh na konkurz Tiposu? 25. Analyzovalo ministerstvo financií od júla 2006 aj možnosť dať Tipos do konkurzu? Ak áno, predložiť kópiu analýzy. 26. Existuje váš písomný súhlas s podpisom dohody o urovnaní? Doložiť kópiu. 27. Prečo je dohoda o urovnaní vypovedateľná len zo strany cyperskej firmy? 28. Prečo je platba za know-how v dohode o urovnaní dohodnutá na 400 miliónov korún, keď podľa rozsudku Najvyššieho súdu to bola čiastka okolo 110 miliónov korún? 29. Prečo je dohoda o urovnaní uzavretá pre Tipos za nevýhodnejších podmienok, ako bol rozsudok Najvyššieho súdu? 30. Aké kroky máte pripravené pre prípad, že veriteľ bude svoje práva vyplývajúce zo zmluvy, vrátane sankcií vymáhať exekúciou či súdnou cestou, vrátane medzinárodných arbitráží? 31. Pán minister, čo hovoríte na to, že cyperská firma Lemikon limited, ktorá má dostať miliardy od Tiposu, má sídlo v tom istom cyperskom hoteli ako spoločnosť blízka finančnej skupine J&T, ktorú ste navštívili na jachte na jar tohto roka? Pán minister, chcem veriť, že je aj vo vašom záujme, aby sa kauza Tipos dôsledne vyšetrila a aby sa urobili všetky opatrenia na to, aby bol chránený verejný záujem, záujem občanov Slovenskej republiky. Preto očakávam, že nebudete mať žiadny problém odpovedať na moje otázky a odpovede doložiť aj kópiami dokumentov všade tam, kde je to možné. Ďakujem za pozornosť.